Täna Kohila staadionil toimunud BIGBANK Kuldliiga III etapil sündisid kõrgest klassist tulemused nii meeste kettaheites kui naiste kõrgus- ja kaugushüppes. Kettaheites rõõmustas Gerd Kanter publikut esikoha ning enda hooaja paremuselt teise tulemuse 67.30-ga. Märt Israel oli 63.19-ga teine ning austerlane Gerhard Meyer kolmas 60.39-ga. Naiste kõrgushüppes võttis järjekordse  etapivõidu Anna Iljuštšenko Daegu MM-i B-normatiivi tähistava 1.92-ga. Pärast kolme etappi liigub Iljuštšenko jätkuvalt jackpoti graafikus.